**ህዝባዊ መጎዓዝያ ከተማ ኣስመራ።**

ህዝባዊ መጎዓዝያ ከተማ ንሓደ ሕብረተሰብ ኣዝዩ ጠቓሚ እዩ። ናብ ስራሕ ይኹን ትምህርቲ፡ ናብ ሕክምና ይኹን ምብጻሕ ወዘተ ዝህቦ ኣብርክቶ ኣዝዮ ክነኣድ ዝግብኦ እዩ። ብዓይኒ ዝህቦ ኣገልግሎትን ዝኽፈሎ ዋጋን ካብ ሃገር ናብ ሃገር ክፈላለ ኣብታ ናይታ ሃገር ምሕድራን ይምርኮስ። እዚ ማለት ብዛዕባ ህዝበን ሽግር ብዙሕ ቆላሕታ ዘየገብራ ምምሕዳረን ጋሕማጥ ዝዝኾና ሃገራት ህርፋን ኣታዊ ድኣንበር ጽፉፉነት ኣገልግሎትን እኹል ቀረብን ኣይንታየንን እዩ። ሕጊ’ውን የብለንን። ኣብ ዝባን ኣውቶቡስን ባቡርን ተሰቐሎም ዝጸድፉን ዝሞቱን ዝራኡዩለን ሃገራት ውሑዳት ኣይኮናን።

ኣብ ኤርትራ ግን ፍልይ ዝበለ እዩ። ብዛዕባ መጉዓዝያ ከተማ (ኣውቶቡሳት/ሚኒ ባሳት) ክንዕዘብ ከሎና ብብዝሒ ይኹን ብዋጋ እዝዩ ዝምስገን እዩ። ንእብነት ኣብ ኣስመራ ካብ መበገሲ ክሳብ መዕረፊ ዝኽፈል ዋጋ 2 ናቕፋ ( ብናይ ኣመሪካ ክግመት ከሎ 0.16 ሳንቲም) እያ። እዚ ምስ ካልእ ሃብታማት ይኹና ድኻታት ሃገራት ክወዳደር ከሎ ዳርጋ ብዘይ ክፊሊት ትጎዓዝ ዘብል እዩ። እቲ ዘገርም ሰባት ኣውቶቡስ ንውሑዳት ደቓይቕ ከይጽበዩ ክብሉ 10 ናቕፋ ከፊሎም ታክሲ ዝመርጹ ብዙሓት እዮም/የን። ብፍላይ ኣብ ሞንጎ መንእሰያት ኣዝዩ ዝውቱር እዩ። እዚ ማለት ግን ኣብ ኣገልገልቲ ቆረጽቲ ቲኬት ክእረም ዘለዎ ነገራት የለን ማለት ኣይኮነን። በጋጣሚ ድዩ ብመደብ እተን ቴክት ዝቖርጻ ኩለን ደቀንስትዮ እየን። ኮምኡ ምዃነን ጸገም የለን። ናተይ ኣወንታዊ ግምት’ውን ኣሎኒ። ደቂ ኣንስትዮ ኣብ ስራሕ ዝያዳ ጥንቁቋት እየን ዝብል እምነት ኣሎኒ።

እቲ ክእረም ኣለዎ ዝብሎ ነገር ግን ኣሎ። ኩለን እየን እንተዘይበልኩ ኣብ ተደጋጋሚ ዘጋጠማኒ ግን ነቶም ዝሳፈሩ/ዝሳፈራ ናይ ኣዘራርባ ትሕትና ክልገሰሎምን ንዝሓትዎ ሕቶ ብልዙብን ትሕትናን ክምለሰሎም ይግባእ። ካብ ተዓዘብኩወን ገንጨርጨር ዝብላን ኣገልገልቲ ተሳፈርቲ (ዓማዊለን) ምዃነን ዝዘንግዓ ቁጽረን ብዙሓት እየን እንተዘይበልኩ ገለ ውሑዳት ግን ኣለዋ። ዶመዘን ካብ ተሳፈርቲ ምኹኑ ፍጹም ዝዘንግዓ ኮይነን ተሰሚዐናኒ። ኩባንያ ኣውቶቡስ ጽፉፍ ስራሕ ክሰርሓ ድኣንበር መልክዕ ኣገልግሎት ዘጽልእ ስራሕ ክሰርሓ ኢሉ ዝቖጸረን ከምዘይኮና ጉቡእን ተደጋጋሚ ኣስተምህሮን ክወሓበን ኣዝዩ ኣገዳሲ እዩ።

ካብተን ገለ ኣሉታዊ ትዕዝብቲ ዝረአኹለን ከም ኣብነት ንምክፋል ኣነ ጋሻ ነቲ መስመራት ኣውቶቡሳት ኣይፈልጦን እየ። እታ ኣውቶቡስ’ውን ካበይ ናበይ ከምትመላለስ ጽሑፍ ኣይነበራን። ቁጽሪ ግን ኣለዋ። ነታ ኣብኡ ዝነበረት ትኬት ትቖርጽ እዛ ኣውቶቡስ ንቐሓውታ ድያ ትኸይድ ኢለ ሓቲተያ፡ ኣይመለሰትለይን። ደጊመ ምስ ሓተትኩዋ እዚ ክሓተኒ ዝጸንሔ መልሲ ክቦ ዘይትሰምዕ ኢላትኒ። ኣይሰማዕኩኽን መወዳእታ ስለ ዝደየብኩ ይብላ። ኣብቶቡስ ትብገስ ጠጠው ኣብልለይ ንቐሓውታ እንተዘይኮይና እንተበልኩዋ ኣነ ኣይኮንኩን ዝዝውራ ዘለኹ ንኣውቲስታ ንገሮ ትብለኒ። ሓንቲ ዓባይ ሰበይቲ ኣንቲ ጓለይ ጋሻ ክሓትት ኣይክእልን እንድዩ ትጋገዪ ኣሎኺ ይብልኣሞ ገጻ ጠውያ ትም ትብል። ቀጺለን እተን ሰበይቲ ድሓን ብቓሓውታ ጌራ እያ ትሓልፍ በላኒ። ናተይን ናይ ወደይን 4 ናቕፋ ይህባ። 4 ወስኽ 8 እዩ ንኺልተኹም ትብለኒ። እተን ሰበይቲ ኣስዕብ ኣቢለን ክሓትኺ ከለዉ ክትነግርዮም ነይሩኪ ወይ 4 ጥራሕ ከተክፍልዮም ኣሎኪ ኢለን ገንሕኣ። ስራሕክን ግበራ ትብለን። ተራጊመን ስቕ ይብላ።

ኣብዚ ሰለስተ ነገራት ተዓዚበ። ሓደ ስነ ስርዓት ከምዘይብላ። ካልእይ ንመን ከምተገልግል ኣይትፈልጥን። ሳልሳይ ነቲ ትሰርሓሩ ዘላ ትካል ብቕዕቲ ከምዘይኮነት። ብስማ ጠቒሰ ክዛረብ ኣይመረጽኩን። ምኽንያት መጽሓፊኤይ ብቐጥታ ንሰበስልጣን ሓራት ቀጻሊ ኣስተምህሮ ብዛዕባ ኣዎንታዊ ኣገልግሎት ህዝቢ ኣስተምህሮ ክወሃብ ንምባል እየ።

ርእይቶ፡ ሳፈርቲ ዝተጠቕምሉ ቲከት ኣብ ፈቖድኡ ስለ ዝድርበ ኣብ ነፍሲ ወከፍ ኣውቶቡስ ወይ ኣብ ነፍሲ ወከፍ ደው ዝብላሉ መደርበዪ መትሓዚ እንተዝግበር ጽርየት ከተማ ኣብ ምሕላው ምሓገዘ ኣገልግሎት ውን ዝያዳ ምጸበቀ።

ዘልኣለማዊ ዝኽሪ ንሰማእታትና ዓወት ንሓፋሽ ገብረንጉስ መስመር።